Geweer van die Maand - AHG
Geweer van die Maand
Sep 30, 2013 | Bulletin - September 2013
Nuwe Ruger American
Ruger in die VSA het onlangs 'n bekostigbare nuwe intree-klas geweermodel wat as die 'American' bekendstaan vrygstel met 'n VSA kleinhandel prys van minder as US$ 430. In Afrika behoort dit prysgewys met die Howa en die Remington M-710 te kompeteer.
Die American is in standaard en kompakte modelle beskikbaar. Algehele lengte vir die Standard is 42" (±107 cm) en vir die Compact is dit 36.75" (±93 cm). Die gewere weeg onderskeidelik 6-lb (2,72 kg) en 6¼-lb (2,83 kg).
Die American is 'n trippelnok stootvoer ontwerp met 70° grendelrotasie. Die kolwe is uit 'n swart mengsel vervaardig en met aluminium pakblokke toegerus wat Ruger as sy 'Power-Bedding-System' beskryf. Die sneller trek op die Savage AccuTrigger en kan tot 5 lb (2,27 kg) verstel word. Die American het ook die baie gerieflike haelgeweer tipe veiligheidsknip op die rompstert wat ons laas op die eerste 1968 Ruger M-77 gewere gesien het. Linkshandiges sal daarvan hou.
Die gehammerde lope op die American is 18" (±460 mm) lank op die Compact model en 22" (±560 mm) op die Standard model. Die Compact model is beskikbaar in .243 Winchester, 7mm-08 and .308 Winchester kalibers. Die Standard model kom in 'n Short Action Standard weergawe gekamer vir dieselfde patrone sowel as vir die .22-250 Remington. Die Long Action Standard model is in .270 Winchester en .30-06 Springfield beskikbaar.
Ruger American gewere word nie met oop visiere toegerus nie, maar kom standard met 'n stel basisse vir teleskoop montering. Die basisse is die Warne/Weaver tipe en behoort versoenbaar te wees met 'n wye verskeidenheid ringe.